Komisijos direktyva 2003/95/EB
2003 m. spalio 27 d.
iš dalies keičianti Direktyvą 96/77/EB, nustatančią konkrečius maisto priedų, išskyrus dažiklius ir saldiklius, grynumo kriterijus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gruodžio 21 d. Tarybos direktyvą 89/107/EEB dėl valstybių narių įstatymų, reglamentuojančių maisto priedus, kuriuos leidžiama naudoti žmonėms vartoti skirtuose maisto produktuose, suderinimo [1], su pakeitimais, padarytais Europos Parlamento ir Tarybos direktyva 94/34/EB [2], ypač į jos 3 straipsnio 3 dalies a punktą,
pasikonsultavusi su Maisto produktų moksliniu komitetu,
kadangi:
(1) 1995 m. vasario 20 d. Europos Parlamento ir Tarybos direktyva 95/2/EB dėl maisto priedų, išskyrus dažiklius ir saldiklius [3], su paskutiniais pakeitimais, padarytais Direktyva 2001/5/EB [4], nustato medžiagų, leidžiamų vartoti kaip maisto priedus, išskyrus dažiklius ir saldiklius, sąrašą.
(2) Komisijos direktyva 96/77/EB [5], su paskutiniais pakeitimais, padarytais Direktyva 2002/82/EB [6], nustato Direktyvoje 95/2/EB išvardytų maisto priedų grynumo kriterijus.
(3) 2002 m. gegužės 6 d. Maisto produktų mokslinis komitetas pareiškė savo nuomonę, kad etilenoksido kiekis turėtų būti sumažintas ir nesiekti aptikimo ribos. Todėl turi būti suderinamas Direktyvoje 96/77/EB nustatytų grynumo kriterijų atitinkamas kriterijus.
(4) Būtina esamus E 251 natrio nitrato ir E 459 beta-ciklodekstrino grynumo kriterijus suderinti su technikos pažanga.
(5) Būtina atsižvelgti į priedų specifikacijas ir analizės metodus, išdėstytus Jungtinio Maisto ir žemės ūkio organizacijos/Pasaulio sveikatos organizacijos maisto priedų ekspertų komiteto (JECFA) sudarytame Maisto kodekse (Codex Alimentarius).
(6) Todėl turėtų būti atitinkamai pakeista Direktyva 96/77/EB.
(7) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 96/77/EB priedas pakeičiamas pagal šios direktyvos priedą.
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 2004 m. lapkričio 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Produktais, kurie buvo pateikti į rinką arba paženklinti etiketėmis iki 2004 m. lapkričio 1 d. ir kurie neatitinka šios direktyvos reikalavimų, gali būti prekiaujama, kol baigsis jų atsargos.
4 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2003 m. spalio 27 d.